La ciutadania d’Alcarràs ja ha recollit la meitat dels kits del porta a porta — Ajuntament d'Alcarràs
Sou a: Inici / Noticies / La ciutadania d’Alcarràs ja ha recollit la meitat dels kits del porta a porta
Veïns i veïnes recollint el kit a l’oficina del porta a porta d’Alcarràs.
Cal recordar que Alcarràs és l’últim dels 22 pobles del Segrià que falta per implantar la recollida domiciliària i des del 7 de novembre, l’oficina del porta a porta ha repartit una mitjana de 200 kits de cubells diaris; un fet que demostra l’interès creixent dels ciutadans i ciutadanes d’Alcarràs pel nou sistema que pretén augmentar el reciclatge fins al 70%.
Per tal de donar a conèixer el nou model de recollida, l’Ajuntament ha programat diverses xerrades al Centre Cultural Municipal Lo Casino on hi han assistit desenes de persones interessades amb la implantació del nou sistema. Les properes sessions informatives tindran lloc el 26 de novembre, a les 20 hores; el 27 de novembre, a les 16 hores, i el 3 de desembre, també a les 20 hores.
A més a més, aquest dijous, de 16 a 19 hores, i fins l’entrada en funcionament del porta a porta, es realitzarà una acció de màrqueting de carrer amb la circulació d’una bicicleta que informarà i resoldrà dubtes sobre el nou sistema i es difondran un parell de vídeos explicatius sobre com dur a la pràctica la recollida.
Festa del porta a porta
Així mateix, el proper dissabte 1 de desembre, de 9.30 a 13.30 hores s’ha organitzat una jornada festiva al Pavelló Polivalent al voltant del reciclatge on es faran dues xerrades informatives, es repartiran kits i hi haurà una xocolatada, inflables i diverses activitats per als més petits.